આમ જુઓ તો મલક આખામાં સીધુંસાદું, સરળ સૌને ગમે. વાંકાને કોઇ ન વખાણે. આ જગતની માલીપા વાંકી વસ્તુ આપણને નજરે દીઠીય ગમતી નથી. વાંકદેખો માણસ, વાંકો ચાલતો માણસ, વાંકી જીભ, વાંકી વાણી, વાંકો વ્યવહાર, વાંકી વાત, વાંકો ભરથાર કે વાંકી નાર્ય થોડી જ કોઇને ગમે? માનવીના મોંમાં બત્રીસીમાં રહેલી સવા પાશેરની જીભ જો વાંકી ચાલે ને તો કંઇકના તોલા તોડાવી નાખે. પણ સમાજથી ઉંફરાટા ચાલતા અમારા ચતુર લોકકવિને વાંકી વસ્તુ જ વધારે ગમે છે. એ ચાર વાંકી ચીજોનો એક દુહો છે. એ ચીજો કઇ? સાંભળો.